钦定古今图书集成/明伦汇编/官常典/第761卷 > 黄淳耀〈弟渊耀〉
## 钦定古今图书集成/明伦汇编/官常典/第761卷 > 黄淳耀〈弟渊耀〉

按《明外史》本传：“淳耀，字蕴生，嘉定人。为诸生时，深疾
科举文浮靡淫丽，乃原本《六经》，一出以典雅名士争
务声利，独澹漠自甘，不事征逐。崇祯十六年，成进士
归，益研经籍，缊袍粝食，萧然一室。京师陷，福王立，南
都诸进士悉授官，淳耀独不赴选。及南都亡，嘉定亦
破，忾然太息，偕弟渊耀入僧舍，将自尽。僧曰：‘公未服
官，可无死’。”淳耀曰：“城亡与亡，岂以出处二心？”乃索笔
书进士黄淳耀自裁于城西僧舍。呜呼！进不能宣力
王朝，退不能洁身自隐，读书寡益，学道无成，耿耿不
昧此心而已。遂与渊耀相对缢死，年四十有一。淳耀
弱冠，即著《自监录》《知过录》，有志圣贤之学，后为《日历》，
昼之所为，夜必书之。凡语言得失，念虑纯杂，无不备
识，用自省改。晚而充养和粹，造诣益深。所作诗、古文
悉轨先正，卓然名家。有《陶庵集》十五卷。其门人私谥
之曰“贞文。”渊耀，字伟恭。诸生。好学敦行，如其兄。